
U   I M E   R E P U B L I K E   H R V A T S K E

R J E Š E NJ E

Visoki trgovački sud Republike Hrvatske, u vijeću sastavljenom od sudaca Branke Vučaj, predsjednice vijeća, Dubravke Zubović, sutkinje izvjestiteljice i Nevenke Marković, članice vijeća, u skraćenom stečajnom postupku pokrenutim nad stečajnim dužnikom UDRUGA FREE TIME, OIB 47266775358, Split, Domovinskog rata 45, odlučujući o žalbi stečajnog dužnika protiv rješenja Trgovačkog suda u Splitu poslovni broj St-1053/2017 od 8. veljače 2018., u sjednici vijeća održanoj 6. ožujka 2018.

r i j e š i o   j e

Odbija se kao neosnovana žalba stečajnog dužnika Udruga Free Time, OIB 47266775358, Split, Domovinskog rata 45, i potvrđuje rješenje Trgovačkog suda u Splitu poslovni broj St-1053/2017 od 8. veljače 2018. 

Obrazloženje

Pobijanim rješenjem određeno je da je 8. veljače 2018. u 12,30 sati otvoren skraćeni stečajni postupak nad dužnikom Udruga Free Time, OIB 47266775358, Split, Domovinskog rata 45, kada je navedeno rješenje objavljeno na mrežnoj stranici e-Oglasna ploče tog suda (točka I. izreke); za stečajnog upravitelja imenovan je Ante Majić iz Zagreba, Prilaz Baruna Filipovića 13, OIB 54998137767 (točka II. izreke); zaključen je skraćeni stečajni postupak nad navedenim dužnikom (točka III. izreke) te je određeno da će se, nakon pravomoćnosti tog rješenja, dužnik brisati iz registra udruga (točka IV. izreke).

Iz obrazloženja pobijanog rješenja proizlazi da je prvostupanjski sud tako riješio na temelju odredaba čl. 431. i 432. Stečajnog zakona („Narodne novine“ broj 71/15 i 104/17; dalje: SZ) budući da protekom roka od 45 dana vjerovnici i osobe ovlaštene za zastupanje dužnika nisu postupili po pozivu suda da predlože otvaranje stečajnog postupka nad dužnikom odnosno dostave javnobilježnički ovjerovljeni prokazni popis imovine i obveza na propisanom obrascu, a kod dužnika je utvrđen stečajni razlog – nesposobnost za plaćanje.

Protiv navedenog rješenja žalbu je podnio stečajni dužnik. U žalbi u bitnome navodi da je odgovorna osoba stečajnog dužnika uplatila iznos duga na račun stečajnog dužnika, te se vjerovnik može u cijelosti naplatiti iz imovine dužnika, i predlaže dopustiti nastavak rada i poslovanja dužnika. Kao dokaz tome, žalbi prilaže presliku univerzalnog naloga za plaćanje. Zbog navedenog, predlaže da se donese rješenje o obustavi predmetnog postupka i stavi izvan snage pobijano rješenje. 

Žalba nije osnovana.
Ispitavši pobijano rješenje na temelju odredbe čl. 365. st. 1. i 2. i čl. 381. Zakona o parničnom postupku („Narodne novine“ broj 148/11-pročišćeni tekst i 25/13; dalje: ZPP) u vezi s čl. 10. SZ-a, u granicama razloga navedenih u žalbi, pazeći po službenoj dužnosti na bitne povrede odredaba postupka iz čl. 354. st. 2. t. 2., 4., 8., 9., 11., 13. i 14. ZPP-a i na pravilnu primjenu materijalnog prava, ovaj sud je ustanovio da je ono pravilno i zakonito. 

Uvidom u spis proizlazi da je 20. studenog 2017., u propisanom roku iz čl. 429. st. 1. SZ-a, FINA podnijela zahtjev za provedbu skraćenog stečajnog postupka jer je na dan 13. studenog 2017. dužnik u Očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 7.136,21 kn i jer, prema podacima Hrvatskog zavoda za mirovinsko osiguranje, nije imao zaposlenih.

Prema odredbi čl. 428. SZ-a, sud će provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja iz sudskog registra. 

Prema odredbi čl. 430. SZ-a sud će, nakon uvida u sudski registar, na mrežnoj stranici e-Oglasna ploča sudova objaviti oglas s propisanim sadržajem, što je prvostupanjski sud i učinio 4. prosinca 2017.

Kako iz spisa proizlazi da osobe ovlaštene za zastupanje dužnika po zakonu u roku od 15 dana nisu podnijele popis imovine i obveza dužnika te da u roku od 45 dana nijedan vjerovnik nije predložio otvaranje stečajnoga postupka, prvostupanjski je sud pravilnom primjenom odredbe čl. 431. SZ-a donio pobijano rješenje. 

U odnosu na žalbene navode, valja kazati da su oglasom od 4. prosinca 2017. osobe ovlaštene za zastupanje dužnika bile pozvane u roku od 15 dana od dana objave oglasa podnijeti sudu popis imovine, što nije učinjeno, a niti uz žalbu dužnik ne dostavlja dokaze o eventualnoj imovini koju je imao u vrijeme donošenja pobijanog rješenja pa da bi time dokazao njegovu nepravilnost i nezakonitost. Dužnik je uz žalbu priložio presliku univerzalnog naloga za plaćanje, međutim, riječ je o predlaganju novih dokaza koje ovaj sud nije uzeo u obzir, s obzirom na to da je odredbom čl. 352. st. 1. ZPP-a u vezi s čl. 10. SZ-a propisano da se u žalbi ne mogu iznositi nove činjenice i predlagati novi dokazi, osim ako se odnose na bitne povrede odredaba parničnog postupka, a što ovdje nije slučaj. 

Slijedom svega navedenog, kako ne postoje razlozi zbog kojih se rješenje pobija, a ni razlozi na koje drugostupanjski sud pazi po službenoj dužnosti, valjalo je odlučiti kao u izreci primjenom odredbe čl. 380. t. 2. ZPP-a u vezi s čl. 10. SZ-a. 

Zagreb, 6. ožujka 2018.

Predsjednica vijeća
Branka Vučaj, v.r.
Za točnost otpravka – ovlašteni službenik
Brankica Curman

